上葉丞相
作者：釋寶曇
朝代：宋

paragraphs: 天子五載登群公，今年執圭殊有容。
帝前興俯丞相同，金石一律鳴黄鐘。
君臣合德通玄穹，四方和氣來溶溶。
仲山之衮歸彌縫，隻手可以扶六龍。
甲兵凈洗天河空，獄市芳日移簾櫳。
大州小縣寬租庸，婦閑夜織農星春，牲肥酒香歌歲豐。
官事生理無缺供，潔廉淳厚俱成風。
無心造物真天工，民生西南如蟄蟲。
閉戶不見雷充充，願公一震驚群聾。
某也蘇息還里中，載歌盛德昭無窮。